Document ID: 32012D0362

РЕШЕНИЕ ЗА ИЗПЪЛНЕНИЕ НА КОМИСИЯТА
от 4 юли 2012 година
относно финансово участие от страна на Съюза за някои държави членки за подпомагане на провежданите на доброволни начала изследвания за наблюдение на загубата на пчелни колонии
(нотифицирано под номер C(2012) 4396)
(само текстовете на английски, гръцки, датски, естонски, испански, италиански, латвийски, литовски, немски, нидерландски, полски, португалски, словашки, унгарски, фински, френски и шведски език са автентични)
(2012/362/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 23 от него,
като има предвид, че:
(1)
В съобщението на Комисията до Европейския парламент и до Съвета относно здравето на пчелите (2) се прави преглед на вече предприетите от Комисията и провеждани в момента действия по отношение на здравето на пчелите в ЕС. Основният разглеждан в съобщението проблем е наблюдаваната в цял свят повишена смъртност при пчелите.
(2)
В проекта на ЕОБХ от 2009 г. „Bee mortality and bee surveillance in Europe“ („Смъртност при пчелите и наблюдение на пчелите в Европа“) се прави заключението, че системите за наблюдение в ЕС като цяло са недотам ефикасни и липсват данни на равнището на държавите членки, както и съпоставими данни на равнището на ЕС.
(3)
За да се подобри наличието на данни за смъртността при пчелите, е целесъобразно да се оказва помощ и подкрепа на някои провеждани от държавите членки изследвания за наблюдение на загубата на пчели.
(4)
С Решение за изпълнение 2011/881/ЕС на Комисията от 21 декември 2011 г. относно приемането на финансово решение за подпомагане на провеждани на доброволни начала изследвания за наблюдение на загубата на пчелни колонии (3) бяха заделени 3 750 000 EUR като финансово участие от страна на Европейския съюз за провеждането на изследвания за наблюдение на загубата на пчелни колонии.
(5)
Референтната лаборатория на ЕС за здравето на пчелите представи документа „Basis for a pilot surveillance project on honey bee colony losses“ („Основи за пилотен проект за наблюдение на загубата на пчелни колонии“, достъпен на адрес http://ec.europa.eu/food/animal/liveanimals/bees/bee_health_en.htm), с който на държавите членки се предоставят насоки за изготвянето на техните изследвания за наблюдение.
(6)
Държавите членки бяха приканени да изпратят на Комисията своите програми за изследвания за наблюдение, основаващи се на техническия документ на референтната лаборатория на ЕС за здравето на пчелите. Двадесет държави членки изпратиха предложенията си за изследвания за наблюдение. Тези предложения бяха предмет на техническа и финансова оценка, за да се прецени съответствието им с техническия документ „Basis for a pilot surveillance project on honey bee colony losses“.
(7)
Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словакия, Финландия, Швеция и Обединеното кралство са изготвили програми за изследвания за наблюдение на загубата на пчелни колонии в съответствие с техническия документ „Basis for a pilot surveillance project on honey bee colony losses“ и са поискали финансово подпомагане от ЕС.
(8)
Следва да се предостави финансово участие, считано от 1 април 2012 г., на провежданите на доброволни начала програми за изследвания за наблюдение на загубата на пчелни колонии в Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словакия, Финландия, Швеция и Обединеното кралство.
(9)
Съгласно Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (4) ветеринарните мерки се финансират по линия на Европейския фонд за гарантиране на земеделието. За целите на финансовия контрол се прилагат членове 9, 36 и 37 от посочения регламент.
(10)
Изплащането на финансовото участие следва да се извършва при условие, че планираните програми за изследвания за наблюдение действително са били проведени и че органите са предоставили цялата необходима информация на Комисията и на референтната лаборатория на ЕС за здравето на пчелите.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Съюзът отпуска финансова помощ на Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словакия, Финландия, Швеция и Обединеното кралство за техните програми за изследвания за наблюдение на загубата на пчелни колонии.
2. Финансовото участие на Съюза
а)
е в размер на 70 % от допустимите разходи, които са направени от всяка от изброените в параграф 1 държави членки за програмите за изследвания за наблюдение на загубата на пчелни колонии и са уточнени в приложение I, за периода от 1 април 2012 г. до 30 юни 2013 г.;
б)
не надвишава следните стойности:
1.
62 876 ЕUR за Белгия;
2.
192 688 ЕUR за Дания;
3.
294 230 ЕUR за Германия;
4.
66 637 ЕUR за Естония;
5.
109 931 EUR за Гърция;
6.
205 050 ЕUR за Испания;
7.
529 615 EUR за Франция;
8.
521 590 ЕUR за Италия;
9.
147 375 ЕUR за Латвия;
10.
92 123 ЕUR за Литва;
11.
98 893 ЕUR за Унгария;
12.
254 108 ЕUR за Полша;
13.
28 020 ЕUR за Португалия;
14.
183 337 EUR за Словакия;
15.
213 986 EUR за Финландия;
16.
39 862 EUR за Швеция;
17.
267 482 ЕUR за Обединеното кралство;
в)
не надвишава 595 EUR за посещение на пчелин.
Член 2
1. Максималният общ размер на финансовото участие, разрешено с настоящото решение, за разходите по посочените в член 1 програми, е определен на 3 307 803 EUR, които следва да бъдат финансирани от общия бюджет на Европейския съюз.
2. Разходите за персонала, натоварен с извършването на лабораторни изследвания, вземането на проби, мониторинга, консумативите и административните разходи, предназначени за изследванията за наблюдение, са допустими в съответствие с изложените в приложение III правила.
3. Финансовата помощ от Съюза се изплаща след представяне и одобряване на докладите и съпътстващите документи, посочени в член 3, параграфи 2 и 3.
Член 3
1. Програмите се провеждат в съответствие с техническия документ „Basis for a pilot surveillance project on honey bee colony losses“ (достъпен на адрес http://ec.europa.eu/food/animal/liveanimals/bees/bee_health_en.htm) и в съответствие с представените от държавите членки програми за изследвания за наблюдение на загубата на пчелни колонии.
2. Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словакия, Финландия, Швеция и Обединеното кралство предоставят на Комисията:
-
не по-късно от 1 март 2013 г. междинен технически доклад за първото посещение, предвидено в програмата за изследване за наблюдение, и
-
не по-късно от 31 октомври 2013 г. окончателен технически доклад за второто и третото посещение, предвидени в програмата за изследване за наблюдение,
-
техническият доклад следва да отговаря на модела, изготвен от Комисията в сътрудничество с референтната лаборатория на ЕС за здравето на пчелите.
3. Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словакия, Финландия, Швеция и Обединеното кралство предоставят на Комисията:
-
не по-късно от 31 декември 2013 г. своя финансов отчет, изготвен в съответствие с приложение II - на хартия и в електронен формат. Съпътстващите документи, които служат за доказване на всички разходи, посочени в заявлението за възстановяване на разходите, се изпращат на Комисията при поискване.
4. Резултатите от изследванията се предоставят на Комисията и на референтната лаборатория на ЕС за здравето на пчелите.
Член 4
Адресати на настоящото решение са Кралство Белгия, Кралство Дания, Федерална република Германия, Република Естония, Република Гърция, Кралство Испания, Френската република, Италианската република, Република Латвия, Република Литва, Унгария, Република Полша, Португалската република, Словашката република, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 4 юли 2012 година.

Labels: 7
15
5
6